Eks-kêrel vermoor onderwyser glo ná verkragtingsklag(Argieffoto: SA Polisie) Die gewese kêrel van ŉ jong onderwyseres van Limpopo is in hegtenis geneem nadat hy haar glo herhaaldelik met ŉ skerp voorwerp doodgesteek het. Die inhegtenisneming kom enkele dae nadat die oorledene ŉ verkragtingsklag teen die beskuldigde aanhangig gemaak het. Brig. Motlafela Mojapelo, polisiewoordvoerder, sê die 34-jarige verdagte is Sondag vasgetrek nadat die liggaam van ŉ 27-jarige onderwyser vroeg dieselfde oggend by Dindela Village naby Polokwane gevind is. Sy is na bewering die vorige dag reeds vermoor. Die onderwyser is intussen as Dudu Masango geïdentifiseer. Sy was ŉ onderwyseres by die Segolola Secondary School in Syferfontein. “Die slagoffer het verlede maand ŉ saak van verkragting teen haar gewese kêrel aanhangig gemaak, waarna hy in hegtenis geneem is. Hy is egter voorverlede week op borgtog van R500 vrygelaat,” sê Mojapelo. “Masango is ŉ week later dood in die slaapkamer van haar huis aangetref. Sy het veelvuldige steekwonde opgedoen.” Volgens die polisie is dit moontlik dat sy ook seksueel aangerand is voordat sy vermoor is. Die jong onderwyseres se voertuig is verlate in ŉ veld aangetref, terwyl haar persoonlike besittings nêrens in die motor of huis te vinde was nie. Die bevelvoerder van die Hlogotlou-polisiestasie het saam met ŉ plaaslike taakspan daarin geslaag om die verdagte op te spoor en vas te trek. Die gewese kêrel het na bewering Masango se selfoon en motorsleutels in sy besit gehad ten tyde van sy inhegtenisneming. Die verdagte staan nou tereg op aanklag van huisroof en moord en sal na verwagting eersdaags in die Nebo-landdroshof verskyn. Lt.genl. Thembi Hadebe, provinsiale polisiekommissaris, het die span bedank dat die verdagte vinnig vasgetrek is. “Geen steen sal onaangeroer gelaat word om te verseker dat geregtigheid nie net geskied nie, maar dat dit deur die publiek gesien word dat dit geskied.”